אביעד פרידמן

ביוגרפיה

פרידמן הוא בוגר ישיבת הר עציון ומוסמך לרבנות. הוא בעל תואר ראשון (בהצטיינות) מאוניברסיטה הפתוחה ותואר שני (בהצטיינות) במינהל ציבורי מאוניברסיטת בר-אילן.
שירת בחטיבת גולני ובמילואים כקצין בדרגת סרן בגדוד 7012 בחטיבת אלכסנדרוני.
נשוי לחנה, ד"ר לתלמוד, בתה של פרופ' תמר רוס, ואב לחמישה. מתגורר בתל אביב. אחיה של תהלה פרידמן.

במגזר הציבורי

פרידמן החל את עבודתו בשירות הציבורי בלשכת הקשר נתיב בשנים 1993–1996, בעיקר בתפקידי שטח ברוסיה.
לאחר מכן שימש במספר תפקידים בשירות המדינה. בשנים 1996–2001, בהם יועץ לשר הקליטה יולי אדלשטיין בשנים 1996–1999, אז עסק בקליטת יהודי רוסיה וקליטה יהודי אתיופיה. בשנים 1999–2001 שימש כיועצו של השר הרב מיכאל מלכיאור במשרד לענייני חברה ותפוצות. מאוחר יותר שימש כיועץ לשר החוץ. בשנים 2001–2003 היה ממקורביו של ראש הממשלה אריאל שרון ושימש כיועצו לענייני רוסיה והעולים החדשים.
כיהן כדירקטור בקרן הקיימת לישראל וחברת מסע. הוא היה ממקימי פרויקט תגלית וחבר בוועדת הביקורת של הפרויקט. כמו כן שימש כמנהל הוועדה לקידום השוויון בנטל, שנודעה בשם "ועדת פלסנר". הוא חבר בהנהלת המכון הישראלי לדמוקרטיה וארגון צו פיוס. הוא משמש נציג ממשלת ישראל בקרן הזיכרון הגרמנית EVZ .
בשנת 2007 היה ממקימי מכינה קדם-צבאית בני ציון בתל אביב והוא מלמד שם בהתנדבות עד היום.
בשנת 2009 היה שותף להקמת קהילת יחד בתל אביב, קהילה דתית ליברלית אורתודוקסית במרכז תל אביב והוא חבר בוועד המנהל של הקהילה.

במגזר העסקי

בשנים 2001–2003 שימש כמנכ"ל חברת igb שהייתה חברת אחזקות בתחום התקשורת והחזיקה מניות בחברת חדשות ישראל, ערוץ ישראלי בשפה הרוסית וערוץ ישראלי בארצות הברית.
משנת 2003 מכהן כמנכ"ל חברת מוסט נכסים אשר בבעלות איש העסקים היהודי רוסי ולדימיר גוסינסקי בנוסף כיהן כדירקטור בחברות מוסט ספורט, מוסט אחזקות ומוסט נכסים. הוא משמש עד היום כנציגו העסקי של ולדימיר גוסינסקי בישראל.
בשנת 2004 מונה פרידמן למשנה למנכ"ל חברת מעריב החזקות. במסגרת תפקידו היה אחראי על כל מערך התפעול של החברה, הרכש הבקרה ההפצה הדפוס ותחומים נוספים. בשנת 2007 עזב את תפקידו בחברת מעריב החזקות וחזר לכהן כמנכ"ל מוסט נכסים ובנוסף מונה גם כמנכ"ל חברת אנרג'י וואי שהיא זרוע ההשקעות בתחום האנרגיה של ולדימיר גוסינסקי.
בשנת 2011 מונה כדירקטור מטעם הציבור בחברת רוסטה גרין, והיה מעורב כיו"ר ועדת ביקורת וכיו"ר ועדת ההשקעות באקזיט של החברה. מכהן כדירקטור וכיו"ר ועדת ביקורת בחברה בשמה הנוכחי, "גרין פילדס קפיטל", הנסחרת בבורסה בתל אביב.
היה מעורב באקזיט של חברת "ריתמיה" בשנת 2013. מכהן כדירקטור ויו"ר ועדת הביקורת בחברת הביו-טק "אורמד" הנסחרת בבורסה בניו יורק.
העיתון "דה מרקר" בחר בו לאחד ממאה האנשים המשפיעים בישראל בשנת 2016

יו"ר החברה למתנ"סים הארצית

בשנת 2014 מונה פרידמן בידי שר החינוך שי פירון ליושב ראש החברה למתנ"סים הארצית, תפקיד אותו הוא ממלא בהתנדבות. בשנת 2016 מונה לקדנציה נוספת בידי שר החינוך נפתלי בנט. פרידמן הוביל את תוכנית ההבראה של החברה והוריד את גרעונה מ-84 מיליון ש"ח לפחות מ-10 מיליון ש"ח. תקציב החברה גדל ביותר מפי 3 לקרוב למיליארד שקלים וכ-50 מתנ"סים חדשים נפתחו מאז תחילת כהונתו בתפקיד. החברה גם הוכרה כזרוע ביצוע של ממשלת ישראל ומשרד החינוך בהחלטת ממשלה מיוחדת בנושא. בתום שנת 2018 בחרו "ידיעות אחרונות" ו-ynet בפרידמן כאחד מ-50 הגיבורים החברתיים של השנה.

כתביו

בשנת 2018 יצא לאור (בהוצאת "סלע מאיר") ספרו "ביום בו תקרא לי אבא", המגולל את סיפור התמודדותו של פרידמן ורעייתו עם גידול בנם אברומי שאובחן על הספקטרום האוטיסטי. הספר הגיע לרשימת רבי המכר בתוך פחות משבוע מאז הגעתו לחנויות הספרים ובתום פחות משבועיים כבר ניצב בראש הרשימה. הרווחים ממכירתו מופנים לתוכנית "רעים", המיועדת לשילוב אנשים על הספקטרום האוטיסטי בקהילה. הספר זכה לשבחים רבים מצד אנשי חינוך ורוח, מובילי דעה ויזמים חברתיים, ביניהם שר החינוך לשעבר שי פירון, היזמית החברתית עדי אלטשולר ועורך "ישראל היום" העיתונאי בועז ביסמוט.